TUKIRYHMÄN KOKOUS

Aika		keskiviikkona 6.9.2006 klo 13.00 – 15.00

Paikka		Kauppa- ja teollisuusministeriö, Ratakatu 3, auditorio

Osallistujat	EK; Jukka Ahtela
	KiVi; Antti Ihamäki
	KKK; Leena Linnainmaa
	KTM; Marjaana Aarnikka
	LVM; Laura Vilkkonen
	MTK; Jouko Nieminen
OM; Pekka Nurmi ja Jyrki Jauhiainen
	SAK; Matti Viialainen
	STM; Leo Suomaa
	SY; Janne Makkula
	VM; Petri Malinen
	VTV; Arto Seppovaara
	
    		SÄVY; Antti Neimala (pj.), Liisa Lundelin-Nuortio, Jonna Sjögrén (siht.)

1	Kokouksen avaaminen
Puheenjohtaja avasi kokouksen.
2	Paremman sääntelyn toimintaohjelma
Paremman sääntelyn toimintaohjelma luovutettiin 30.8. pääministeri Vanhaselle. Ylijohtaja Pekka Nurmi (OM) esitteli toimintaohjelman keskeiset toimenpidesuositukset. Näistä tärkeimpinä mainittiin mm. yhteinen sitoutuminen paremman sääntelyn toimenpiteisiin, säädösvalmistelun etupainotteisuuden lisääminen ja vaikutusten arvioinnin parantaminen. Tärkeätä on myös huolehtia siitä, että jatkossa huolehditaan ohjelman järjestelmällisestä seurannasta ja raportoinnista, sillä nämä ovat olleet puutteellisesti hoidettuja aiemmissa hankkeissa.

Keskustelua käytiin muun muassa toimintaohjelman täytäntöönpanosta kansallisesti ja EU-hankkeissa. Toimintaohjelman suosituksia pidettiin yleisesti ottaen hyvinä, vaikka keskustelussa tuotiinkin esille, että ilman poliittista tahtoa ei hyviä tuloksia voida saavuttaa. Lisäksi huomautettiin, että raportissa on paljon suosituksia, joita voidaan ja joita tulisikin toteuttaa välittömästi siitä huolimatta, että suuremmat rakenteelliset uudistukset edellyttävät tulevan hallituksen päätöksiä. Yksi tällainen osa-alue on EU-säädöshankkeiden valmisteluun vaikuttaminen mahdollisimman aikaisin ja mahdollisimman tehokkaasti. 

Kokouspöytäkirjan liitteenä kokouksessa esitetyt kalvot.

3	Lainsäädännön vaikutusarviointiohjeen uudistaminen
Oikeusministeriön VARVIO-työryhmässä kauppa- ja teollisuusministeriötä edustava Liisa Lundelin-Nuortio alusti aiheesta kokouskutsun mukana jaetun muistion pohjalta. Tavoitteena on luoda yksi tiivis vaikutusarviointiohje, joka kattaa taloudelliset, yhteiskunnalliset ja ympäristövaikutukset. Lisäksi taustamateriaalia ja syventävää tietoa kootaan sähköisesti säädösvalmistelijoiden käyttöön.. 

Yritysvaikutusarviointia koskevan osion valmistelua varten on koottu ad hoc -taustaryhmä, jossa mukana ovat Jyrki Jauhiainen (OM), Kimmo Hyrsky (KTM) ja Jaakko Kiander (VATT). Tukiryhmää ja yritysneuvottelukuntaa tullaan aktiivisesti informoimaan asian valmistelun edetessä. Yritysvaikutuksia koskevaa osiota valmistellaan yhteistyössä taloudellisten vaikutusten arviointiohjeistuksesta vastaavan valtionvarainministeriön kanssa.

Keskustelussa tuli esille mm., että yhtenäisen ohjeistuksen luominen on kannatettava asia. Keskeistä on saada ohjeistus vietyä käytännön toteutukseen, mikä edellyttää mm. poliittista ja johdon sitoutumista vaikutusarviointiin sekä ohjeistuksen soveltamisen valvontaa. Yritysvaikutuksia koskevaa alustavaa tarkistuslistaa pidettiin oikeansuuntaisena. Lisäksi keskeisinä asioina yritysten kannalta mainittiin mm. työllisyys, kasvuedellytykset ja sääntelyn ennakoitavuus.
4	Ajankohtaisten asioiden tiivis katsaus.
Pilottihankkeet
Pilottihankkeet käytiin lyhyesti läpi. Niiden etenemistä seurataan SÄVY-hankkeen Internet-sivuilla.
Valtioneuvoston PTJ-järjestelmän seuranta
PTJ:n eli päätöksentekojärjestelmän läpi kulkevat kaikki hallituksen esitykset. Antti Neimalalle ja Liisa Lundelin-Nuortiolle on annettu laajat katseluoikeudet, jotta he voivat seurata yritysvaikutusten kannalta relevantteja säädöshankkeita sekä tarvittaessa raportoida epäkohdista ministeriön johdolle. 

Kokouksessa jaettiin pöydälle selostus toimenpiteistä koskien PTJ-seurantaa.
Tapaamiset ministeriöiden johtoryhmien kanssa
Tärkein viesti ministeriöiden johdolle on, että SÄVY-hankkeen tuki on jatkuvasti käytettävissä. Aktiivisuutta ministeriöiden suunnasta toivotaan lisää, jotta tukea pystytään käytännössä tarjoamaan. Ministeriökohtaiset HE-analyysin tulokset ovat löydettävissä SÄVY-hankkeen Internet-sivuilta. Niitä viedään sivuille sitä mukaa kuin palavereita ministeriöiden kanssa pidetään. 

Leo Suomaa kommentoi SÄVY-hankkeen vierailua sosiaali- ja ministeriössä todeten, että käytyjen keskustelujen tuloksena ministeriön johtoryhmässä oli käsitelty kultakin osastolta paria hanketta, joilla arvioidaan olevan yritysvaikutuksia. 
Tapaaminen elinkeinoelämän järjestöjen kanssa
Järjestöjen edustajien kanssa pidettiin yhteinen tapaaminen elokuussa. Tapaaminen perustui mm. siihen, että ministeriöiltä on saatu palautetta, jonka mukaan aktiivisempi yritysvaikutusten arviointi on mahdollista, jos sidosryhmiltä saadaan yritystason tietoa nykyistä laajemmin ja avoimemmin. Tapaamisen tuloksena elinkeinoelämän järjestöt (EK, KKK, MTK ja SY) totesivat olevan tarpeellista, että säädöshankkeisiin vaikuttamista kehitetään tästä näkökulmasta. Jukka Ahtela, joka vastaa järjestöjen koollekutsumisesta asiassa, totesi, että kehittämistyö liittyy osaltaan Paremman sääntelyn toimintaohjelmaan.
Vaikutusarvioinnin osaamiskeskuksen/verkoston selvittely jne.
Asian tiimoilta on asetteilla VM:n ja KTM:n yhteinen työryhmä, jonka asettamispäätöksen pitäisi tulla pian. Asiasta tiedotetaan tukiryhmäläisille heti, kun työryhmä on asetettu. Työryhmän on määrä luovuttaa loppuraportti toukokuun 2007 loppuun mennessä ja antaa väliraportti tämän vuoden marraskuun loppuun mennessä.
5	Muut asiat
1.	Pöydälle jaettiin muistio koskien yritysvaikutusarviointeja koskevaa case-selvitystä. Case-selvityksen ideana on tehdä jälkikäteistä arviointia muutamasta jo voimassa olevasta säädöshankkeesta ja tarkastella niiden vaikutusarviointeja erityisesti yritysvaikutusten osalta. Tukiryhmältä pyydetään esimerkkihankkeita. Ehdotuksina mainittiin muun muassa matkaviestinnän kytkykauppa ja pienyritysten kirjanpitovelvollisuuksia koskevat muutokset. Lisää ehdotuksia toivotaan vielä.
2.	On laitettu liikkeelle tarjouspyyntö koskien hallinnollisia kustannuksia alv-lainsäädäntöjärjestelmässä. Tarjousten jättöaika päättyy kuluvan viikon perjantaina. Tuloksia saadaan vuoden vaihteeseen mennessä. Niitä on tarkoitus hyödyntää mm. päätettäessä Paremman sääntelyn toimintaohjelman mukaisesti tulevan hallituksen lainsäädäntösuunnitelmasta sekä osallistuttaessa EU:n toimiin yritysten hallinnollisten kustannusten mittaamiseksi ja vähentämiseksi.
3.	SÄVY-hankkeen epävirallisen sääntelyn vaihtoehto -ryhmän asettamispäätös jaettiin kokouksessa pöydälle. Tavoitteena on sääntelyn vaihtoehtoihin liittyvien yhteisten tekijöiden paikantaminen ja mallintaminen käytännönläheisellä tavalla.
4.	Jyrki Jauhiainen OM:stä oli heinäkuun lopussa Directors of Better Regulation (DBR) –verkoston ja Exeterin yliopiston järjestämässä vaikutusarviokoulutuksessa, johon osallistui edustajia 21 maasta, lähinnä ekonomisteja. Jauhiainen totesi, että lähes jokaisessa maassa on jo vaikutusarvioinnin tukiyksikkö. Olennaisena asiana oli tuotu esille mm. se, kuinka tärkeätä on huolehtia vaikutusarvioinnin kytkemisestä säädösvalmisteluprosesseihin jatkuvaksi toiminnaksi. EU-valmistelusta käydyssä keskustelussa komissio oli korostanut toivovansa oma-aloitteista aktiivisuutta jäsenmailta säädösvalmisteluun vaikuttamisessa. 
5.	Jauhiainen kertoi myös, että 5.10.2006 pidetään  EU-yhtiöoikeuden ja paremman sääntelyn konferessi Suomessa.  Konferenssi on suunnattu yrityksille, sidosryhmille, lainvalmistelijoille EU-tasolta ja jäsenvaltioista sekä sijoittajien edustajille.
6.	Puheenjohtaja muistutti yrityspaneelista, jota toivotaan käytettävän.
7.	SÄVY-hankkeen Internet-sivuja on päivitetty. Sivujen tietoarkistoon on lisätty mm. uusi osio vireillä olevista säädöshankkeista eri ministeriöissä.
6	Seuraava kokous
Seuraava kokous pidetään tarpeen mukaan syksyllä. Tarkka aika ilmoitetaan myöhemmin.
7	Kokouksen päättäminen
Puheenjohtaja päätti kokouksen.

LIITTEET	Pekka Nurmen esitys PARSAsta kokouksessa
	PTJ-seurantaa koskeva kuvaus	
Muistio case-selvityksestä
	Muistio sääntelyn vaihtoehto -ryhmästä

JAKELU	Tukiryhmän jäsenet ja varajäsenet	

TIEDOKSI	kansliapäällikkö Erkki Virtanen	
	SÄVY-hankkeen yhteyshenkilöt